Barne- og familiedepartementet

Høringsnotat

Utkast til Prop. L

(2019–2020)

Proposisjon til Stortinget (forslag til lovvedtak)

Endringer i midlertidig lov om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19

Innhold

[1 Innledning og bakgrunnen for forslaget 3](#_Toc49952260)

[2 Gjeldende rett 4](#_Toc49952261)

[3 Smittesituasjonen i Norge 6](#_Toc49952262)

[4 Erfaringer med den midlertidige loven 6](#_Toc49952263)

[5 Høring 8](#_Toc49952264)

[6 Departementets vurdering og forslag 8](#_Toc49952265)

[6.1 Behovet for forlengelse 8](#_Toc49952266)

[6.2 Forlengelsens lengde 12](#_Toc49952267)

[7 Økonomiske og administrative konsekvenser 13](#_Toc49952268)

[8 Merknad til bestemmelsen 13](#_Toc49952269)

Barne- og familiedepartementet

Høringsnotat

Utkast til Prop. X L

(2019–2020)

Proposisjon til Stortinget (forslag til lovvedtak)

Endringer i midlertidig lov om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19

Tilråding fra Barne- og familiedepartementet xx.xx 2020,   
godkjent i statsråd samme dag.   
(Regjeringen Solberg)

# Innledning og bakgrunnen for forslaget

Barne- og familiedepartementet foreslår i denne proposisjonen å forlenge varigheten til Midlertidig lov 26. mai 2020 nr. 44 om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19.

Regjeringen innførte fra 12. mars 2020 en rekke inngripende tiltak for å hindre spredning av covid-19 i befolkningen. Blant tiltakene var karantene- og isolasjonsregler, reiserestriksjoner og anbefalinger om å holde fysisk avstand til andre personer. Midlertidig lov av 27. mars 2020 nr. 17 om forskriftshjemmel for å avhjelpe konsekvenser av utbrudd av Covid-19 mv. (koronaloven) trådte i kraft 27. mars 2020. Ved kongelig resolusjon 3. april 2020 ble midlertidig forskrift om forenklinger og tiltak for barnevernet og fylkesnemnda for å avhjelpe konsekvenser av utbrudd av Covid-19 vedtatt med virkning fra 4. april 2020. Koronaloven med forskrifter ble opphevet 27. mai 2020. Forslag til midlertidig lov om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19 ble vedtatt av Stortinget 26. mai og trådte i kraft fra 27. mai.

Den midlertidige loven for barnevernet og fylkesnemnda har til formål å tilrettelegge for ivaretakelse av barns rett til omsorg og beskyttelse etter barnevernloven og en forsvarlig og rettssikker virksomhet i fylkesnemndene ved å avhjelpe konsekvenser av utbrudd av covid-19. Den midlertidige loven inneholder bestemmelser om:

* utvidet mulighet for fjernmøte og fjernavhør i fylkesnemnda
* utvidet mulighet for kombinasjon av muntlig og skriftlig behandling i fylkesnemnda
* rådslagning og avstemming ved fjernmøte i fylkesnemnda
* hjemmel for Bufetat til midlertidig å flytte et barn fra en barnevernsinstitusjon til en annen
* adgang til å erstatte tilsyns- og oppfølgingsbesøk med andre kommunikasjonsformer.

Reglene i den midlertidige loven har virket siden 4. april 2020 og sørget for at barnevernet og fylkesnemnda har vært i stand til å ivareta sin samfunnsfunksjon på en forsvarlig måte og samtidig overholde smittevernregler og anbefalinger.

Det fremgår av den midlertidige loven §7 at loven oppheves 22. oktober 2020. Stortinget har i Vedtak 595, 19. mai bedt regjeringen

*"*komme tilbake til Stortinget med forslag om å forlenge virketiden for hele eller deler av midlertidig lov om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19 utover 22. oktober 2020 dersom regje- ringen vurderer dette som nødvendig for å sikre at barnevernet kan løse sine oppgaver."

I lys av smittesituasjonen og utsiktene til å sikre immunitet i befolkningen, mener departementet det er nødvendig å forlenge loven. Smitteverntiltak vil fortsatt i tiden fremover kunne hindre ordinær saksavvikling i fylkesnemnda og drift i barnevernet. Departementet vurderer derfor at det er behov for de midlertidige reglene også etter 22. oktober 2020 for å sikre en forsvarlig og rettssikker virksomhet i fylkesnemndene og at barn i fosterhjem og institusjon blir tilstrekkelig ivaretatt. Departementet foreslår derfor i denne propsisjonen at lovens varighet forlenges til 1. juni 2021 gjennom en endring i lovens § 7.

Departemenet understreker at både barnevernet og fylkesnemnda skal anvende barnevernlovens ordinære regler dersom det er mulig. Reglene i den midlertidige loven kan kun anvendes når det er nødvendig på grunn av covid-19, dvs. når det er nødvendig for å overholde myndighetenes smitteverntiltak, se nærmere i punkt 3. Stortinget vil kunne oppheve loven på et tidligere tidspunkt hvis det ikke lenger er behov for den.

# Gjeldende rett

Den midlertidige loven gir en snever adgang til å anvende tilpassede saksbehandlingsregler som fraviker enkelte regler i barnevernloven når det er nødvendig for å avhjelpe konsekvenser av utbrudd av covid-19. Formålet med loven er å tilrettelegge for ivaretakelse av barns rett til hjelp, omsorg og beskyttelse etter barnevernloven og for en forsvarlig og rettssikker virksomhet i fylkesnemndene under utbruddet av covid-19.

Den midlertidige loven gir fylkesnemnda utvidet mulighet til å behandle saker i fjernmøte og med fjernavhør og til å avgjøre saker i en kombinasjon av muntlig og skriftlig behandling. Uten alternativer til fysiske møter, vil smitteverntiltak kunne medføre at flere saker må utsettes og i ytterste konsekvens at saksavviklingen stopper opp. Fjernmøte og delvis skriftlig behandling kan kun benyttes dersom det er nødvendig på grunn av covid-19 og ubetenkelig i den enkelte sak, særlig ut fra sakens karakter og private parters rettssikkerhet. Partene skal gis anledning til å uttale seg og deres mening om behandlingsformen bør tillegges betydelig vekt. Også barn som er i stand til å danne seg egne synspunkter, skal gis anledning til å uttale seg før beslutning treffes. En avgjørelse om fjernmøte og delvis skriftlig behandling etter den midlertidige loven skal begrunnes. Dersom saken skal avgjøres etter en kombinasjon av muntlig og skriftlig behandling stiller loven krav om at partsavhør og vitneavhør alltid skal skje i møte (enten fysisk eller i fjernmøte) Det er også presisert at det skal gis adgang til etterfølgende skriftutveksling hvis prosessfullmektigens avsluttende innlegg gis skriftlig. Loven gir også adgang til at nemndas rådslagning og avstemning kan skje i fjernmøte.

De midlertidige saksbehandlingsreglene for fylkesnemnda gjelder også ved fylkesnemndas behandling av saker etter smittevernloven og helse- og omsorgstjenesteloven. Reglene har vært nødvendige for å avvikle saker i fylkesnemnda på en forsvarlig og effektiv måte som ivaretar private parters rettssikkerheten under utbruddet av covid-19. Reglene gir samtidig fylkesnemndene en viss fleksibilitet til å tilpasse saksbehandlingen til den enhver tid gjeldende smittesituasjonen.

Den midlertidige loven gir også Bufetat myndighet til å midlertidig flytte barn fra en barnevernsinstitusjon til en annen når det er tvingende nødvendig på grunn av covid-19. Departementet er orientert om at flyttting har skjedd i to tilfeller. Det stilles krav om at flyttingen må være tvingende nødvendig for å ivareta barnets behov for omsorg og beskyttelse. Reglene skal sikre at flyttinger som skjer på grunn av covid-19 ivaretar barnets rettsikkerhet. Det stilles krav om at barnet bare kan flytte til en institusjon som er egnet til å ivareta barnets behov for omsorg og beskyttelse. Flyttingen skal forberedes i den enkelte institusjon og skje i samarbeid med kommunen. Barnet skal få medvirke og det skal begrunnes og dokumenteres hvordan barnets medvirkning er ivaretatt, hva som var barnets syn og vurderingen av barnets beste. Fylkesmannen skal orienteres om beslutningen.

Den midlertidige loven gir også adgang til at oppfølgings- og tilsynsbesøk i fosterhjem og institusjon kan gjennomføres ved bruk av andre kommunikasjonsformer hvis det er tvingende nødvendig for å få gjennomført tilsynet eller oppfølgingen. Hjemmelen gjelder både fylkesmennenes tilsyn med barn på barnevernsinstitusjoner og kommunens oppfølging og tilsyn med fosterhjem. Forslagene skal bidra til at barnevernet fortsatt kan gi utsatte barn nødvendig hjelp, omsorg og beskyttelse under utbruddet av covid-19.

Det henvises til Prop 112 L (2019-2020) for nærmere beskrivelse av de enkelte bestemmelsenes innhold.

Det følger av lovens § 7 at den midlertidige loven oppheves 22. oktober 2020. Stortinget har i vedtak 595, 19. mai bedt regjeringen komme tilbake til Stortinget med forslag om å forlenge virketiden for hele eller deler av loven dersom regjeringen vurderer dette som nødvendig for å sikre at barnevernet kan løse sine oppgaver.

# Smittesituasjonen i Norge

Covid-19 er en fare for folkehelsen frem til befolkningen har blitt immun, enten gjennom sykdom (dersom det gir immunitet) eller gjennom vaksiner. FHI antar at bare rundt 1 % av befolkningen ser ut til å ha vært smittet og at immuniteten i befolkningen er lav. Det kan dermed oppstå en rask oppblussing av smitte dersom vi ikke har adekvate smitteverntiltak og raskt slår ned utbrudd. Vi har per i dag ingen tilgjengelige vaksiner og det er fremdeles usikkert når befolkningen kan vaksineres.

FHI viser til at det i august har vært en økning i antall smittetilfeller med utbrudd i flere kommuner. Også store deler av Europa opplever økende antall påviste tilfeller, men foreløpig i liten grad økning i antall dødsfall. FHIs vurdering er likevel at smittespredningen fortsatt er på et lavt nivå nasjonalt, selv om det er utbrudd og klynger som krever en del smittesporingsarbeid i enkelte kommuner. FHI mener utviklingen foreløpig ikke tyder på en nasjonal oppblussing.[[1]](#footnote-1)

De generelle smittevernanbefalingene gjelder fortsatt, blant annet hygienetiltak (holde avstand, vaske hendene, beskyttende hoste/nysevaner), holde seg hjemme ved nyoppståtte luftveissymptomer, tidlig oppdaging gjennom testing ved symptomer, isolering av smittede og smitteoppsporing med oppfølging (og karantene) av nærkontakter til de smittede. Disse tiltakene/anbefalingene kan gjøre det vanskeligere å opprettholde ordinær drift i barnevernet og fylkesnemnda, selv om smittetallene er lave. For eksempel vil anbefalingen om at alle med nyoppstått luftveisinfeksjon skal holde seg hjemme gjøre det utfordrende å avholde fysiske møter i fylkesnemndene.

Smittesituasjonen kan endres raskt. Ettersom befolkningen ikke er vaksinert, kan det komme nye smitteutbrudd i løpet av høsten og vinteren som kan medføre strengere smitteverntiltak, på nasjonale, regionale eller lokale nivå.

# Erfaringer med den midlertidige loven

*Midlertidige regler for fylkesnemnda*

Fra 12. mars innrettet fylkesnemndene sin virksomhet for å overholde smittevernregler og anbefalinger. Driften ble redusert og fylkesnemndene prioriterte akuttsaker. Dette fikk alvorlige konsekvenser for saksavviklingen. Det var nødvendig å iverksette raske tiltak for at fylkesnemndene kunne behandle saker på en trygg og forsvarlig måte. Bestemmelsene som åpner for utvidet bruk av fjernmøte og delvis skriftlig behandling bidro til at forhandlingsmøter som ellers måtte utsettes på grunn av ulike smitteverntiltak kunne bli gjennomført forsvarlig og innen rimelig tid.

Sentralenheten for fylkesnemndene opplyser at de midlertidige saksbehandlingsreglene har vært et nyttig verktøy under covid 19-utbruddet. Sentralenheten opplyser at i uke 16 til 20 har ca. 60 prosent av møter i klagesaker, forhandlingsmøter og samtalemøter[[2]](#footnote-2) blitt gjennomført som fjernmøte. Etter denne perioden har bruken av de midlertidige reglene gått ned. I perioden mellom uke 16 til 27 opplyser Sentralenheten at 35 % av klagesakene er behandlet som fjernmøte, mens 30 prosent av forhandlingsmøtene er behandlet helt eller delvis med fjernmøte. Denne oversikten gjelder saker etter barnevernloven. Sentralenheten for fylkesnemndene opplyser også at fylkesnemndenes underskriftsmøter stort sett har skjedd med fjernmøteteknikk etter den midlertidige loven. Fordi fylkesnemndene har kunnet ta i bruk de midlertidige reglene, opplyser Sentralenheten at restansene som oppsto i mars og april er redusert. Samtlige fylkesnemnder opplyser at bestemmelsene fortsatt har vært i bruk etter uke 27.

Sentralenheten mener de midlertidige reglene har vist seg hensiktsmessige og fleksible for å tilpasse saksbehandlingen til den konkrete smittesituasjonen og redusere smitterisikoen. De midlertidige reglene har gjort det mulig med beramming og saksbehandling som vil være svært vanskelig om man ikke har mulighet til å redusere tidsbruken i møter ved delvis skriftlig behandling, eller redusere antall personer i lokalene ved fjernmøter.

Fylkesnemnda i Oslo og Viken har ikke hatt fjernmøter fullt ut, siden lokalene har gjort det mulig å gjennomføre fysiske møter med nødvendige smittevernstiltak i kombinasjon med delvis skriftlig behandling og delvis fjernmøte. Delvis skriftlig behandling har redusert tiden i forhandlingsmøte, det meste av vitneavhør har skjedd med fjernmøte for å reduseres antall personer i nemnda og partene har møtt i nemnda og hatt partsforklaringer i nemnda. Andre nemnder har i større grad benyttet seg av fjernmøter.

Fylkesnemnda i Oslo og Viken har hatt flest saker etter smittevernloven og helse- og omsorgstjenesteloven siden mars, og de opplyser at det har vært lik saksbehandling for disse sakene som for saker etter barnevernloven.

Så lenge smittesituasjon er uavklart vurderer Sentralenheten at det er nødvendig å videreføre den midlertidige loven for å opprettholde rask og betryggende saksbehandling. Uten hjemlene for fjernmøter og skriftlig behandling opplyser Sentralenheten at det er risiko for at saker må utsettes av smittevernhensyn og på grunn av smitteutbrudd og karantene for ansatte i fylkesnemndene. Verken departementet eller Sentralenheten er gjort kjent med eventuelle utfordringer med lovens utforming eller anvendelse, verken fra privatpersoner, prosessfullmektiger eller nemdene.

*Barnevernet*

Bufdir har innhentet opplysninger om erfaringer med anvendelsen av unntaksbestemmelsene som gir Bufetat og Oslo kommune myndighet til å midlertidig flytte barn fra institusjon når dette er tvingende nødvendig på grunn av covid-19. Formålet med unntaksadgangen er å raskt kunne gi barn den omsorg og beskyttelse de har krav på selv om institusjoner blir hardt rammet av covid-19. Bufdir opplyser at hjemmelen hittil er benyttet som grunnlag for midlertidig flytting av to barn i en karanteneperiode på bakgrunn av at en ansatt var smittet. Barna flyttet tilbake til institusjonen etter utløpet av karantenetiden. Fylkesmannen ble orientert om flyttingene, og etter fylkesmannens vurdering fant institusjonen og Bufetat gode løsninger som ivaretok barnas behov. Flyttingen bidro til at barna ble forsvarlig ivaretatt i en situasjon med smitteutbrudd, og fylkesmannen viser til at uten de midlertidige bestemmelsene på dette området ville det ikke vært hjemmel for flyttingen. Det er også eksempler på at barn med smitte har blitt ivaretatt i institusjon uten at flytting har vært nødvendig. Etter fylkesmennens vurdering er det nødvendig å videreføre den snevre unntaksadgangen, en vurdering Bufdir slutter seg til.

Bufdir har også innhentet opplysninger fra fylkesmennene om erfaringer ved anvendelsen av forenklede regler for tilsyns- og oppfølgingsbesøk i fosterhjem og institusjon. Fylkesmennene opplyser om gode erfaringer knyttet til anvendelsen av forenklede regler for tilsynsbesøk i institusjon. Det fremgår at embetene samlet sett har benyttet adgangen til digitale tilsyn eller samtaler per telefon i liten grad, og at bruken var størst i den første fasen etter at unntaksadgangen trådte i kraft. Erfaringene samlet sett er at digitale samtaler med barn og unge har fungert godt, og enkelte fremholder at noen barn har lettere for å snakke når samtalen foregår digitalt. Andre påpeker at digitale tilsyn kan vanskeliggjøre muligheten til å fange opp stemning og relasjon mellom de ansatte på institusjonen og beboerne, og at det i noen tilfeller kan være vanskelig å holde kontakten med barnet under samtalen. Samtlige fylkesmenn ønsker å viderføre unntaksadgangen.

Det er ingen fullstendig oversikt over kommunenes bruk av hjemmelen for bruk av alternative kommunikasjonsformer ved oppfølgings- eller tilsynsbesøk i fosterhjem. Flere fylkesmenn rapporterer at kommuner benyttet muligheten til digital kontakt med fosterhjemmene i den første fasen etter nedstengningen når dette ble vurdert som eneste realistiske løsning, men at de fleste gikk raskt tilbake til ordinær oppfølging så snart dette var mulig. Fylkesmennene og Bufdir støtter at hjemmelen for kommunen til digitale tilsyns- og oppfølgingsbesøk i fosterhjem gis lengre varighet i dagens smittesituasjon, spesielt siden det nå er erfaring med at det oppstår lokale oppblomstringer av viruset.

# Høring

# Departementets vurdering og forslag

## Behovet for forlengelse

*Innledning*

Barnevernet og fylkesnemnda har en sentral samfunnsfunksjon. Barnevernets hovedoppgave er å gi utsatte barn nødvendig hjelp, omsorg og beskyttelse til rett tid. At barnevernet og fylkesnemnda fungerer er grunnleggende for samfunnet, også i krisetider og ekstraordinære situasjoner. Den midlertidige loven inneholder regler for å kunne opprettholde viktige funksjoner i barnevernet også under utbruddet av covid-19 og ivareta partenes rettssikkerhet i fylkesnemnda.

Som beskrevet i punkt 3 vil Norge være sårbar for oppblomstring av smitte frem til befolkningen er vaksinert. Det er derfor fortsatt behov for smitteverntiltak for å unngå smittespredning. Anbefalinger om å holde fysisk avstand, holde seg hjemme ved nyoppståtte luftveissymptomer og reglene om karantene og isolering kan påvirke driften i barnevernet og fylkesnemnda. Nye smitteutbrudd vil også kunne påvirke driften. På denne bakgrunn mener departementet det er nødvendig å forlenge lovens varighet.

*Midlertidige regler for fylkesnemnda*

I lys av erfaringene fra fylkesnemndene er departementets vurdering at de midlertidige reglene om fjernmøte og delvis skriftlig behandling har vært nødvendige for å unngå å utsette et stort antall saker og forhindre lang saksbehandlingstid under utbruddet av covid. 19.

Opplysninger fra Sentralenheten for fylkesnemndene viser at reglene ble mye brukt, i om lag 60 prosent av sakene, fra midten av april til midten av mai. Reglene bidro til at fylkesnemndene på en forsvarlig og rettssikker måte kunne behandle saker som ellers ville blitt utsatt. På grunn av de midlertidige reglene har også restansene som ble opparbeidet i mars og april blitt redusert. I perioder med færre smitteverntiltak har den midlertidige loven blitt benyttet i mindre grad. Fra 13. april til 3. juni har fjernmøter samlet blitt brukt i om lag 35 prosent av klagesakene og i om lag 30 prosent av forhandlingsmøtene.[[3]](#footnote-3) At det etter hvert er avholdt flere fysiske møter, tyder på at unntaksreglene benyttes når det er nødvendig på grunn av covid-19, slik loven krever. Videre fremstår reglene tilstrekkelig fleksible til at saksbehandlingen kan tilpasses den konkrete smittesituasjonen. Etter departementets vurdering tilsier disse erfaringene at de midlertidige saksbehandlingsreglene har fungert etter sitt formål og har bidratt til å opprettholde saksavviklingen og dermed bedre rettssikkerhet under utbruddet av covid-19.

Smitteverntiltak har hindret og vil fortsatt kunne hindre ordinær saksavvikling i fylkesnemndene i tiden fremover. Særlig anbefalingene om å holde avstand, at alle med nyoppståtte luftveissymptomer skal holde seg hjemme og reglene om isolasjon- og karantene kan gjøre det vanskeligere å avholde fysiske møter i fylkesnemnda. Dette gjelder selv når smittetallene er lave. Behovet for de midlertidige reglene vil avhenge av de til enhver tids gjeldende lokale og nasjonale smitteverntiltak, fylkesnemndas saksmengde og fysiske forhold, situasjonen til de involverte i saken mv. Samtlige nemnder har rapporterer at de midlertidige reglene har blitt/blir benyttet også i juli og august. Uten muligheten til å ta i bruk de midlertidige reglene når det er nødvendig, mister fylkesnemndene fleksibiliet i hvordan saker kan avvikles i tråd med smitteverntiltak. Dette vil gjøre det krevende å planlegge, beramme og gjennomføre saker fremover i tid.

Uten en utvidet adgang til fjernmøter og skriftlig behandling, vil det være risiko for at saker må utsettes på grunn av smitteverntiltak. Lang saksbehandlingstid kan gå ut over partenes rettssikkerhet, herunder rett til en rettferdig rettergang innen rimelig tid, jf. Grunnloven § 95 og EMK art 6. I ytterste konsekvens kan det gå ut over barnas rett til omsorg og beskyttelse og tilliten til avgjørelsesorganet. Vi har allerede erfart at smittesituasjonen kan endres raskt. Ved et stort utbrudd vil saksavviklingen i stor grad stoppe opp uten de midlertidige reglene, slik vi erfarte i mars 2020. Dette vil være svært alvorlig for samfunnet og den enkeltes rettssikkerhet.

Departementet understreker at selv om den midlertidige loven inneholder saksbehandlingsregler som fraviker lovens ordinære system, er det rettssikkerhetsgarantier på plass som skal sørge for at private parters rettssikkerhet ivaretas på betryggende måte i prosessen. De midlertidige reglene som åpner for mindre grad av fysiske møter kan bare benyttes dersom det anses nødvendig på grunn av covid-19. I tillegg må fylkesnemnda vurdere om fjernmøte og/eller delvis skriftlig behandling anses *ubetenkelig* i den enkelte sak. I vurderingen av om det er ubetenkelig skal det særlig legges vekt på sakens karakter og private parters rettssikkerhet. I tillegg er det presisert i loven at partene skal gis anledning til å uttale seg om behandlingsformen før det tas en avgjørelse og at deres mening bør tillegges betydelig vekt. Også barn som er i stand til å danne seg egne synspunkter, skal gis anledning til å uttale seg før beslutning tas. Dette er viktige rettssikkerhetsgarantier. Fylkesnemnda har et særlig ansvar for å påse at saksbehandlingen skjer på en betryggende måte, herunder at private parters rettssikkkerhet ivaretas og at saken har et forsvarlig faktisk avgjørelsesgrunnlag. Private parter i fylkesnemnda har krav på fri sakførsel og prosessfullmektigene har derfor også et særlig ansvar for å bistå partene og ivareta deres rettssikkerhet i prosessen.

Fordi smittesituasjoen i tiden fremover er usikker og det er avgjørende at fylksnemdnene kan opprettholde saksavviklingen, er det etter departementets syn behov for å videreføre de midlertidige saksbehandlingsreglene etter 22. oktober. Reglene er nødvendige for å unngå utsatte saker og for at saksavviklingen kan gjennomføres på en effektiv og rettsikker måte samtidig som smitteverntiltak overholdes. Departementet mener det innebærer mindre risiko å forlenge de midlertidige saksbehandlingsreglene enn å oppheve dem. Det vil ta tid å få et nytt regelverk på plass på et senere tidspunkt. Uten de midlertidige reglene og særlig ved nye smitteutbrudd, lokalt eller nasjonalt, kan konsekvensene bli at saksbehandlingn stopper opp eller at et stort antall saker må utsettes. Dette kan få alvorlige konsekvenser for saksavviklingen og dermed også de private partenes rettssikkerhet.Verken sentralenheten for fylkesnemndene eller departementet har mottatt henvendelser om at reglene har blitt brukt i for stor utstrekning eller på en uforsvarlig måte. Departementet foreslår å videreføre bestemmelsene uendret.

*Midlertidig regler for barnevernet*

Barnevernsinstitusjoner skal ivareta barnets behov for trygghet og stabilitet, og institusjonen er barnets hjem under oppholdet. I lys av dagens smittesituasjon vurderer departementet at det er behov for å videreføre adgangen til å midlertidig flytte barn fra institusjon dersom dette er tvingende nødvendig for å ivareta barnets behov for omsorg og beskyttelse. Hensynet til å beskytte barnet selv eller andre barn på institusjonen, vil i enkelte tilfeller fortsatt kunne gjøre det tvingende nødvendig å midlertidig flytte et barn.

Adgangen til å midlertidig flytte barn fra en institusjon, jf. lovens § 5, er en snever unntaksregel. Etter departementets oppfatning tilsier erfaringene så langt at unntaksregelen har virket etter sitt formål. Unntakshjemmelen har blitt benyttet overfor to barn i en karanteneperiode, for å sørge for at barna ble forsvarlig ivaretatt i en situasjon med smitteutbrudd. I følge fylkesmannen har de midlertidige flyttingene vært godt håndtert både i institusjonen og i Bufetat. Fylkesmannen viser til at uten de midlertidige bestemmelsene på dette området ville det ikke vært hjemmel for den midlertidige flyttingen. Departementet er også kjent med eksempler på at barn med smitte eller mistanke om dette ikke er midlertidig flyttet, men ivaretatt i institusjonen.

I lys av dagens smittesituasjon og mangelen på vaksine, vurderer departementet at det er nødvendig å forlenge bestemmelsenes virketid. I motsatt fall oppstår risiko for at en institusjon i enkelte tilfeller ikke kan gi barn et trygt og forsvarlig tilbud. Departementet understreker at forlengelsen av bestemmelsens virketid ikke innebærer endringer i innholdet i midlertidig lov § 5. Unntaksadgangen vil fortsatt bare gjelde tilfeller der flytting er tvingende nødvendig for å ivareta barnets behov for omsorg og beskyttelse. Slik midlertidig flytting vil være svært inngripende, og slik det fremgår av Prop. 112 L (2019-2020) er terskelen høy for å flytte barnet. Hjemmelen skal bare benyttes dersom covid-19-utbruddet ikke gjør det mulig å gi barnet forsvarlig omsorg, eller nødvendige smittebegrensningstiltak ikke kan ivaretas på annen måte. I vilkåret ligger også at andre tiltak skal være vurdert, og det forutsettes at institusjonsdriften planlegges slik at sykdomsutbrudd eller karantene i minst mulig grad krever at barn må flytte ut av institusjonen. Også kravene til saksbehandling videreføres.

Etter departementets oppfatning er det også behov for å videreføre unntaket i midlertidig lov § 6, som gir adgang til å erstatte tilsyns- og oppfølgingsbesøk med andre kommunikasjonsformer når dette er tvingende nødvendig. Etter departementets vurdering tilsier dagens smittesituasjon at det fortsatt vil kunne oppstå tilfeller der smitteverntiltak er til hinder for å gjennomføre tilsyns- og oppfølgingsbesøk gjennom fysiske besøk i institusjon eller fosterhjem. Departementet har merket seg at adgangen til å bruke alternative kommunikasjonsformer først og fremst ble benyttet i tiden etter at reglene trådte i kraft, men at fylkesmennene i hovedsak har gått over til stedlige tilsyn etter hvert som smittesituasjonen bedret seg. Fylkesmennene har lignende inntrykk av kommunenes praksis når det gjelder besøk i fosterhjem. Det opplyses også om eksempler på at nødvendige smittevernhensyn har latt seg ivareta ved fysiske besøk, blant annet ved at samtaler har vært gjennomført utendørs. Etter departementets vurdering tyder disse erfaringene på at unntaksadgangen har vært benyttet i samsvar med forutsetningene. Fylkesmennene har også i hovedsak positive erfaringer med slike samtaler. Enkelte påpeker at alternative kommunikasjonsformer kan begrense informasjonen som gis i samtalen. Fylkesmennene mener uansett at dagens snevre unntaksadgang bør videreføres. Etter departementets vurdering kan konsekvensene av manglende unntaksadgang bli at tilsyn og oppfølging i enkelte tilfeller må utsettes. Dette ville i så fall svekke rettssikkerheten til barna i barnevernet i de kommunene eller fylkene hvor det er eller kommer smitteutbrudd fremover.

Departementet understreker at en videreføring av bestemmelsen innbærer at hovedregelen fortsatt er at tilsyns- og oppfølgingsbesøk skal gjennomføres etter barnevernlovens ordinære regler, det vil si gjennom fysiske besøk. Slik det fremgår av midlertidig lov § 6 skal unntaksbestemmelsen kun anvendes når det er tvingende nødvendig på grunn av konsekvenser av covid-19.

## Forlengelsens lengde

Erfaringene med den midlertidige loven viser etter departementets syn at loven har bidratt til å ivareta rettssikkerheten i barnevernet og fylkesnemnda under utbruddet av covid-19. Departementet mener det er nødvendig med forlengelse, men at det samtidig er viktig av demokrati- og rettssikkerhetshensyn at den midlertidige loven gis begrenset varighet. Loven inneholder regler som lemper på enkelte saksbehandlingskrav og loven bør i utgangspunktet ikke ha lenger varighet enn det som er strengt nødvendig. Det er samtidig viktig å unngå å komme i en situasjon der loven ikke gjelder og barnevernet og fylkesnemnda ikke kan ivareta sin viktige samfunnsfunksjon. At barnevernet og fylkesnemndenes virksomhet ikke stagnerer er viktig for samfunnet og for rettssikkerheten til de involverte. Selv om loven inneholder midlertidige regler som fraviker lovens utgangspunkt, mener departementet at reglene er forsvarlige og ivaretar private parters rettssikkerhet på betryggende måte, som nærmere beskrevet i punkt 6.1 og i Prop 112 L (2019-2020).

Departementet mener loven ikke bør forlenges med mindre enn seks måneder. Pandemien pågår fortsatt, det vil være behov for smitteverntiltak frem til befolkningen er vaksinert. Det er fortsatt usikkert når dette vil skje.. Videre tilsier fylkesnemndene, fylkesmennene og Bufetats erfaringer med loven at de midlertidige reglene fungerer etter sitt formål og bidrar til å ivareta partenes rettsikkerhet samtidig som smitteverntiltak overholdes. Departementet mener det er lite hensiktsmesig å forlenge loven med noen få måneder slik at regjeringen allerede kort tid etter forlengelsen må påbegynne utrednings- og lovprosesser for en ytterligere forlengelse.

Departemenet understreker at både barnevernet og fylkesnemnda skal anvende barnevernlovens ordinære regler dersom det er mulig. Den midlertidige loven kan kun anvendes når det er nødvendig på grunn av covid-19 og når lovens øvrige strenge krav er oppfylt. Etter departementets syn gjør dette det mindre rettsikkerhetsmessig betenkelig å gi loven lengre varighet. Dersom konsekvensene av utbruddet av covid-19 endres, og det ikke lenger er behov for loven, vil Stortinget kunne oppheve loven på et tidligere tidspunkt. Departementet foreslår derfor at loven forlenges til 1. juni 2021. Departementet vil følge utviklingen nøye og vurdere behovet for å gjøre endringer i loven på et tidligere tidspunkt.

Det følger av den midlertidige loven § 7 første ledd at loven trer i kraft fra den tid Kongen bestemmer. For å sikre at loven trer i kraft umiddelbart og før den midlertidige loven oppheves 22. oktober foreslår departementet å endre § 7 første ledd så det fremgår at loven trer i kraft straks og ikke fra den tid Kongen bestemmer.

# Økonomiske og administrative konsekvenser

Loven inneholder regler for å kunne opprettholde viktige funksjoner i barnevernet. Saksbehandlingsreglene i fylkesnemnda er administrative tilpasninger for å kunne opprettholde fylkesnemndas saksavvikling samtidig som smittespredning i forbindelse med covid-19 begrenses. Økt fleksibilitet i saksavviklingen i tiden fremover reduserer behovet for å utsette saker og demper derfor konsekvensene av smittevernstiltakene. En forlengelse av loven vil kunne bidra til å opprettholde saksavviklingen og redusere restanseoppbyggingen i fylkesnemndene. Samtidig krever det tilpasning i arbeidsform for fylkesnemndene, barneverntjenestene, advokater, tolker og andre brukere, men en viss slik tilpasning har allerede funnet sted i løpet av den tiden loven har virket.

Departementet vurderer at det ikke er vesentlige administrative eller økonomiske konsekvenser av å forlenge regelen om at Bufetat har myndighet til å flytte barn mellom institusjoner. Å forlenge de forenklede reglene for oppfølgings- og tilsynsbesøk i fosterhjem og institusjon kan føre til en besparelse for barnevernstjenesten og fylkesmennene blant annet på grunn av reduserte reisekostnader.

Departementet vurderer samlet sett at en forlengelse av loven ikke medfører konsekvenser som forutsetter bevilgningsendringer for berørte aktører.

# Merknad til bestemmelsen

*Til § 7 Ikraftsetting og opphevelse*

Det følger av første ledd at loven trer i kraft straks.

Det følger av annet ledd at den midlertidige loven oppheves 1. juni 2021. Dersom konsekvensene som følge av utbruddet av covid-19 vedvarer ut over dette tidspunktet, kan Stortinget forlenge lovens varighet i et nytt lovvedtak. Det vil også være mulig å oppheve loven tidligere om det ikke lenger er behov for den.

Barne- og familiedepartementet

tilrår:

At Deres Majestet godkjenner og skriver under et fremlagt forslag til proposisjon til Stortinget om endringer i midlertidig lov om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19

Vi HARALD, Norges Konge,

stadfester:

Stortinget blir bedt om å gjøre vedtak til endringer i midlertidig lov om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19 i samsvar med et vedlagt forslag.

Forslag

til endringer i midlertidig lov om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19

I

I midlertidig lov 26. mai 2020 nr. 44 om tilpasninger i regelverket for barnevernet og fylkesnemnda for å avhjelpe konsekvenser av utbruddet av covid-19 gjøres følgende endring:

*Ny § 7 skal gjelde:*

*§ 7 Ikraftsetting og oppheving*

Loven trer i kraft straks.

Loven oppheves 1. juni 2021.

1. <https://www.fhi.no/publ/2020/koronavirus-ukerapporter/> [↑](#footnote-ref-1)
2. Møter i samtaleprosess. [↑](#footnote-ref-2)
3. Sentralenheten for fylkesnemndene opplyser at tallene ikke inkluderer bruk av fjernmøte for vitneavhør. Teams og telefon er benyttet i stor grad ved vitneavhør, og det gjøres det fortsatt. [↑](#footnote-ref-3)